tartuNLP/wikipedia-smugri-20251201 huggingface dataset:
Ниле лопань марсилия

Ниле лопань марсилия () - ниле паця лопань мархта касыкссь карёлксоннетнень тъналста. 
Марсилиять кувака юроц пиксоня лаца. Тяста касондыхть лопат, конат уихть ведь лангса, синь ниле пацясна, васень ванфти синь шарахть ниле лопань варсиеньбал лангс. Сон касонды вирень эди тиф эрьхкова сембе марсторпяльксова Лямбеширень Америкта башка. Кельмеширень Америкс сон усксть, аньцек тяни сон тоса лувондови вьрьгяти касыксокс. Польшань вирьга сон кулсесь эди тяни сонь тяряфнихть мърдафтомс Гочалковицки эрьхконь экосистемас.
Кумокань вирьга касондыхть кържа сонь юрстонза сортт, интай синь пяк лямбонь кельгихть, сяс мес аф яраштыхть минь климатзонк. Мъзярошка синь сортонза косфнихть аквариумга.
Касфтомась.
Касфтыенди ниле лопань марсилия пяк васу моли, теенза саты эрь кодама ведь ди аф ламне переста мода мархта кядьге. Сон пара касы 20×20× 10 сантиметрашка. Сон тага машты касомс ушеса кизоньберьф ди аф пели якшамда. Сонь тёждя касфтоманц эди кирдемшканц сюнеда сонь ули кода касфтомс эрь ломанти эрь кодама вастса (нълтне ёмла шаваняса эли варяфтома панчфонь сяканяса вальмалангса).
Перень кирдихненди, конатнень аф пяк лама васта переса пара сонь касфтомс марамань шонгаркста меле сюмаса (синь улихть 60 ди 80 литра, питнесна 10 Еврошка). Каяк кайме мода (5 сантиметрашка саты). Сюмать ведьса пяшкотькшнемада меле тон тисак сембода пара марсилиянди. Асусь тянь эса тя сюмать ули кода кандомс тялонь перес эли кудс (сембода пара балкон вальмя ваксс), эста касыкссь ули сембода валда ди лямбе кудонь вастса. Кизонда сюмать ули кода путомс лямбешире ёнонь балкону эли перес.
Нама, сембода мазыста сонь касфтомс перень эрьхкеса. Тоза саты путомс потмаксс сёвонь мархта мода ди петфтамс марсилиять юронц пакшец. Мельганза аф эряви сяда тов ваномс, сон сонць кармай касома. Сон тонады ведень серенцты, кодама повсь ведсь тейнза фалу пара. Сянкса сонь ули кода кърхка эли алка ведень вастса (5 сантиметраста –100 сантиметрас сявомок). Марсилиясь сонць полафни лопанзон почконц кувалмоц сонь лопанзон ведь лангса уемста ащеманди.
Сембода пара сонь озафнемс юронь пакшеса. Аф куваконе юрсь (10 см) саты ди кизонда тонь перень эрьхконяса улихть мазы ниле лопаннень «лядефкс».
Черимойя

Черимойя () - сембода сидеста васьфневи (Annona cherimola) шуфтть иможенц мишендема лемоц. Тя шуфтсь касонды Андонь лашмава 1500 метра моря лангта вяри Колумбиеста Перус. Сон кирди кельме сяда ала вастовок, сяс ули кода мумс черимойять лама лямбе масторлангонь вастова, Израильса ди Лямбеширень Испаниеса. Тя юрс сувсихть 120-шка сортт.
Черимойять тюжя-тарав (коричневай) апак вандолтт кедец. Лангоц путьку, мяльса ули кода няемс нят кадсть тонць суростот эзда. Илятненди тя няеви кода гонтонь кудбря. Апак кенертть иможец улихть кода кирдемс кудонь лямбоса ляпоптеманди. Пукшец беж тюссонь, таньфоц шары банан иневедень кузмарь (ананас) мархта лангс, сонь тага 10 – 20 равжа кулофты снавшка видьмонза. Пукшенц кондясти ярхцаманди ишекс.
Касфтомась.
Видьмонза улихть кода озафтомс эди касфтомс кудса эли лямбе вероксса. Лисендема пинге явфневи, сидеста 3 тарга. Псилмась эряви лисеманди 27 °C. Видьмоста лисендихть розань тюсса ёмла шуфтонят. Меле синь шобдалгодыхть, арайхть шобда пиже тюссонекс. 10–15 сантиметрашка кувака лопасна арайхть алонь форманнекс эди вельхтявихть ёжепонаса, веляньбокста эвондай саннят. Тялонда мъзярошка лопанза прайхть. Синь башка шинесна мъзярда токафт. Коса ульсть лопанят, тоста касыхть од тараткят. Аннононь тъналста сембе сортонди эряви лама валдода ди лямбе тялондомась. Лама перень кирдихнень эсь ванфсна тянь лангс мезень тялондомась пара, а мезень аф. Монць кирдьса аннонась тялоньберьф башка кудса, коса 10 –15C°. Тялонда ули кода тяряфтомс касфтомс мъзярошка башка касыксть сорттне кудса, эста няйсак коса аннонась панжи инголи.
Сидеста аннонась панжи 3 – 5 год. Панжемада инголе сонь лафчана ди прашенды лама лопанза. Сон панжи тюжаза панчфса, конат эвондайхть праф лопанзон вастс эли од лопанзон мархта. Панжи почфонь полафнеманди эрявихть 2 касыкст, конатненди улихть кода лездомс кядьвельде. Иможиямац моли 5–7 ков.
Тят кафтолда касонды прянц колга, конац фалу няеви лафчанакс. Аф кувака коське пинге аф пелькс касыксонди, интай эряви сонь валондомс тялонь пингстовок. Улема тондейть повихть иля мяльстуи аннононь касыксне:
Annona sqamosa – сяву аннонась «сяву» иможенза, конатне шарыхть кузмарь лангс. Теест стане ина мярьгихть захаронь марьхть. Синь пиже эли тюжя-пижень тюссонь.
Annona reticulata – сифтязонь аннонась, сонь веронь тюсонц эзда теенза мярьгихть «ишмонь» эли «букань седи», сонь пяк калгода ламбама пукшец.
Annona muricata – кярьмодема мархта аннона, ляпе кярьмодемат мархта, теенза стане ина мярьгихть гуанабана, сонь ине оцю (1,5 – 5 кила) ди «ине кумокань» иможенза, конатне касондыхть почказонза ди синь улихть пялес сантиметрашка каракшай кярьмодеманза. Синь пиже тюссонь. Лопастонза тиихть короссолонь чай.
Ломанень ронга

Ломанень ронга тя марнек ломанень организмань структурась, конац ащи прянь, къргань, шотонь, кафта кядень эди кафта пильгонь эзда. Мъзярда ломанць арай эзрайкс сонь ронгац ащи 50 триллионшка саркста (клеткада).
Серец, типоц эди пропорциенза.
Ломанень органзон сталмосна.
Оргаттнень сталмосна няфнесть 20 — 30 киза ломаньти, 170 сантиметрашка сери, 70 килашка сталма, 1,8 кв. метрашка ронгань ланга мархта.
Маглока

Маглока () — велесь Мордовия республикса Мокша масторса, Орозаень районца. XVII сядокизоста велеть лемоцоль "Сидоровка" (рузонь тяштьфксста): "Резепа князь Кугушева, в Инсарском уезде в деревне Сидорова пашни &lt;...&gt; четь в поле, а в дву по тому ж со всеми угодьи". Иля рузонь лемонза "Могиловка, Могилёвка, Рождественское". 18 эряй (2005 к.). 1939 кизоня 19 сентябрьковста Маглокась лемтьфоль Пушкинакс, Пушкин валморайть кунардонь пинкнень Мокшень масторса улеманц инкса. 
Эрямопингоц.
XX сядокизонь ушетксозонза Маглокаса ащесь пяк мазы шуфтонь озкскуд. Коллективизациеть пингста церькафть срафтозь, а лядыкс шочкнень эзда путсть тонафнемкуд Турксляй вели. Сяда меле тонафнемкудть ётафтозь иля кудс, а сире тонафнема кутть стенанца тя пингс ащихть сери пяшетнень ала.
Кунардонь тяштьфксста.
"1728 кизоста Темникованнекс лувондовсть 10 велет. Тя Левжась - старостась Очка Вешаев, Усад велесь - Милушка Шиндяев, Сидоровкась - Солдатко Вишняков, Сюзгари велесь - Сюдаска Атышев, Перхляйсь - Дьячка Митриев, Муравьёвкась - Костка Саитов, Пишлясь - Митка Родаев, Кулдымсь - Чудотка Надежин, Темяшевась - Эрзяйка Пяршин, Верхтялимось - Сергейка Гаврилов , "
Мокшень шкайтне

Мокшень шкайтне — шкайтне содаф мокшеттненди.
Афкукс стак корхтайхть, бта апак кстиндак мокшетне ульсть идолопоклонникт. Вестевок ашельхть мокшетнень аф шуфтста тиф, аф кагодса тяшнеф шкайнясна. Виде корхтамс, ульсть синь шкаень вантф шуфтсна, конатнень ала макссесть казнет шкайнятненди, но вестевок ашезь лувонда ня шуфттнень шкайнякс. Видекс, мокшетне пингста пингс озондсть шити и ковти, но лувондозь синь шкаень тифокс.
Вярдень Шкайсь.
Синь ульсь аньцек фке инь вердень, няеви ди аф няеви масторхнень азорса, конань лемоцоль — Шкай.
Вага кодамкс лувондозь мокшетне Шкайть: сонь ашезь уле аф ушетксоц, аф пец; сонь изь няе аф ломаттне, аф сембе лия шкайнятне, конат сонь кулхцондозь; сон эряй менельса, а кода сон эряй, сянь киевок аф содасы; сон ванфтсы масторть; ди модась, ди менелсь, ди менелень валдоптытне (шись ди ковсь), ди шкайнятне (цебярь пара ваймотне), ди ломаттне, ди жувататне, ди инь кяжи ваймотне — сембе эздонза кирдихть ушетксснон; сон няеви и аф няеви масторть тиецоль, ванфтсь семботь мельге лия шкайнятнень лезксснон вельде..
Мокшетнень ёткса лувондовсь, бта Шкайсь, инь вердень азорсь, васенцекс тиезе эстейнза лездыкс Шяйтанть, но Шяйтансь врьгятсь эсь тиенц каршес ди сянкса паньфоль Шкайть менель вельхкссонь кудстонза. 
Солтанць эди Азоравац.
Снярда Шкайсь тись сянь вастс тись од шкайня, конань лемдезе Солтанокс (Солтан, Солтан-Керямять, Мастор-Кирди) конац ванфтозе масторть няевить, аф менельть, аф ломань сельмонди аф няеви масторть. Солтан - мокшетнень шкайняснон ёткса ськамонза аля, сембе лия шкайнятне ульсть ават. Азоравась (верьце шкайнясь) — ванць эряфть, шабань шачемать и жуватань, тишень касомать мельге. Сон и Солтанць сембоса фкат, сяс мес тифт сонцень Шкайть вельде. 
Шкайнятне.
Солтанть ди Азоравать эзда тиевсть шкайнятне: Юрхтазоравась — куд ваксстонь, перень шкайнясь, Кудазоравась — кудть ди кудонь ракшатнень шкайнясна, Банязоравась — банянь шкайнясь, Авиназоравась — овинонь шкайнясь, Паксязоравась — паксянь ди лугань шкайнясь, Вирьазоравась — вирень шкайнясь, Ведьазоравась — ляйхнень шкайнясна. Тяфтама шкайняда ламоль: эрь кудть ули эсь Кудазоравац, эрь паксять эсь Паксязоравац ди меле тянь лаца.
Од Усад

Од Усад () - велесь Мордовия республикса Мокша масторса, Орозаень районца, 16 вайгяльбе Орозайть и 4 вайгяльбя Пайгарма ки рашкать эзда. Велеряйхне мокшет, 118 ломань (2005 к.).
Эрямопингоц.
XVIII - XIX сядокизоста ёрась фкя алясь путомс вирть уженяс од веле. Шамдозе вассть, тарсезень мокорьхнень а керсеф шуфттнень эзда путсь эстейнза оцю куд. Ня васстне ульсть пяк мазыхть и арасть кельговикс. Пингонь ётазь велесь кассь, ламоль эсонза кутта и велеряйда.
Алясь, велеть путыец, шачссь-кассть Усад велеса и ёрась эсь веленц лемдемс Од Усадокс. А ингольдень Усадти, конац ащесь 7 вайгяльбеса од велеть эзда, ушедсть мерьгома Сире Усад.
Электроулав ЭР2

Электроулав ЭР2 (Ригань, 2-це типсь, нолдамвастонь тяшксоц 62-61) — электроулав сериесь, нолневсь 1962 кизоста лямбековста ушедомок 1984 кизоти марьков—иможков молемс.
Мокшан (венеж)

Мокшан, Мокшана — Мокша, Вад эди Ока ляйхень эзга уендеманди мокшень оцю венешнень эзда фкясь. Мокшатт тиендсть Казаньца , Чебоксарса , Нижняй Новгородса , Москуса. Венежть кувалмоц 16-30 сель, кърхкалмоц 2-3 аршин; вельхкс мархта; теенза ускови 3-5 тонна сталма, Тя венеженди мярьгсть мокшан (аля венеж) эли мокшана (ава венеж).
Эрямопингоц.
Уендемкатнь тиендезь сёксеста сявомок шадоть самс. Кочксесть алгак васта, караф, куване улель кода тотмадемс тунда оцю уендемкать ведти. Оцю венежень ведти нолдама пингть ванондома пуромкшнесь марнек велесь. Венеж уендемкань тиемс ся ширеса вирьда ламоль. Тефти кярьмотькшнесть полгань полга. Синь фкя пингть ушеткшнесть мзярошка венежень тиендема. Тяфтама полгань эса покодсь 20 - 30 ломань.Ня венежень эса шапихть, шочконь пилендайхть, лия мастярхт.
XIX векть 60-це кизонзон самс ульсть лошматть - тя сят, кит мишендсть вирь венежень тиемс. Мокшеть и Сурать малава аноклакшневсть лама калгода шуфтта - тумода, сиректа, ушторда, а тяфта иа венежолганди моли пичеда.
Ульсть мастярхт, конат тиендсть эрь кодама эскт, кабанят, кшнинь цинзерхт, якарьхть. Мушкть и кузгяшеть аноклакшнезь инголькиге.
Кяльвалсь.
Энциклопедия «Мордвась» Саранск, 2006 к. 240-241 лл.
Качамулав

Качамулав - эсьарды кигелень таргай шиньф вийса якафтомбяль мархта, ётай пингста нолдавсь тевс кшники кигель крандазонь кярькссь ускоманди.
Суряк (венеж)

Суряк — Сурава, Ветлугава эди Ока ляйхень эзга уендеманди мокшень оцю венешнень эзда фкясь. Сурякне тиендсть ина Казаньца, Москуса. Уендемкань тиендезь сёксеста сявомок шадоть самс. Кочксесть алгак васта, караф, куване улель кода тотмадемс тунда оцю уендемкать ведти. Оцю венчень ведти нолдама пингть ванондома пуромкшнесь марнек велесь. Венеж уендемкань тиемс ся ширеса вирьда ламоль. Тефти кярьмотькшнесть полгань полга. Синь фкя пингть ушеткшнесть мзярошка венежень тиендема. Тяфтама полгань эса покодсь 20 - 30 ломань.
Пурдошан (венеж)

Пурдошан (венеж) — Мокша, Вад эди Ока ляйхень эзга уендеманди мокшень оцю венешнень эзда фкясь. Венежень нолдамати пяк тонатфтольхть Темникавонь уезонь Пурдош велень сокай-видихне. Синь тиендсть оцю и ёмла уендемкат. Средняйкс лувондовсть ся уендемкатне, конань кувалмосноль 13 сель и 3 аршитт (28,08 м), а келесна 7 аршитт (5,04 м). Борттнень сересна "аршин эди вакс" (1,08 м). Интай Пурдошень мастярхне тиендсть оцю венежетка, мянь 64 метрань кувалмоса. Тяштькссне пачфнихть, тяфтама 2 оцю венежень тиемс нолдафоль 300 оцю "приборонь" эске, 1000 "пялесприборонь" эске ди 2000 оцю кабаня. Уендемкатнень тиендезь кузста, атцезь керса. Струкнень эса ульсть кувака богорхт, 3-4 сюроса якарьхть. Документтне пачфнихть, Мокшеса уенди венешнень ульсть кой-коста котфпацявок. Котфпацятнень сташендозь левожень котфста.
Пурдошса тиендсть мокшатт, ёмла мокшатт, а тяфта жа пурдошанкат. Мокшанць, кепотьксонди, сатомшка оцю: 32,5 сель кувалмоц ди 18,5 аршин келец. Пурдошкань мастярхне тиендсть стама структ, конаса усксесть эряй калхт. Тяфтама уендемкатне аф фкатольхть, ульсть сяда оцюфт, сяда ёмлат. Тяфтама оцювенешнень башка ширесна ва кодамоль: кучка вастса перяфоль, коза нолявсь ведь, ди ся ведьса усксезь калхнень.
Крандаз

Крандаз. Содафоль минь ширесонк тяфтама лемневи экипажнай промыслась - крандазонь, нурдонь, лиянь-мезень тиендемась. Васень пингть сяда лама тиендсть велень крандазда и нуртта.
Кизонда нят ульсть кувака крандаст, тарантаст. Финцнень мархта усксевсть груст, омбонцнень эса ломатть. Грузонь ускси крандасне, нурттне сяда оцюфтольхть, нарттельхть. Ломанень усксемкатне сяда тёждянятольхть, уряднайхтольхть. Кизонь крандазса кшниннетольхть петьколь петне, сердечникне, шарыхнень пингокссна. Крандазть шарфневсть аньцек ингольце шарыенза. Сянь эзда, кодама груст усксесть, полафневсь крандазське. Кда усксесть назём, крандазти путнесть кели керхт, доскат, сёронь усксемс тиендсть фургон-ящик или котцесть кептерьхт. 
Пулфонь усксемста бокова путнесть кели кирдемкат, штоба сяда лама пулф мараволь усфти, тишень усксемста вяри сотнесть кеп, конац матросезе тишеть. Пулфонь и лия-мезень усксемс крандасневок аф фкф лацотольхть.
Краснослободскяй уездонь Курташки велень мокшетне тиендсть крандаст-ящикт. Тяфтама крандазть питнецоль 60 трёшник, мезсь 10 трёшникта сяда лама лиятнень коряс.
Цебярь крандаст тиендсть Жаравса, Пичпандса, Лухмаса. Меле велеряйхне тиендсть ошень закастка. Тархан Потьмань мокшетне (Спасскяй уездонь), Рузонь коринонь велень ломаттне (Краснослободскяй уездсь) тиендсть шарыхть мянь Воронеж ошу. Синь мархтост кирдсь соткст тостонь велень хозяйствань машинань тиенди фирмась "Столь и Ко".
Цебярь шарыхть тиендсть Кацялаент мастярхне. Синь товарснон рамсезь Тулав, Рязани, Тамбову, Самарав и Саратову.
Нурда

Нурда — тялонда сяда сидеста арнесть нурдса. Синь аф фкя лацотольхть, ульсть сяда оцю нуртт, ульсть сяда ёмлат. Финцнень мархта усксесть пенгат, шужярь. Сяда козятне кирдсть ломанень усксемс тёждя нурдонят-санкат. Мзярда усксесть кувака шочкт, нуртть пес сотнекшнесть ёмла нурдоня.
Базару молемста нуртти путнесть илиень оцю кептерь, атцесть шужярь, тише. Тяфтама нурда ульсь эрь кудса. Тялонда праздник шиня, свадьбань пингста, Масланцяста арнесть озаманя мархта нурдса, инголе тифоль озаманя панити, фтала кафта ломаненди. Штоба тяфтама нурдсь шарфтомста афоль веле, бокова нолнесть олгонят-кирдемкат.
Сокст

Мокшэрзятне тялонда курькснесть соксса. Финно-угорскяй нароттне сокснень лемнезь пцтай фкакс: мокшетне и эрзятне сокст, эстонецне - сууски, фиттне - суксет.
Сянь колга, што мокшэрзятне курькснихть соксса, панчфнесь нинге рузонь летописсь 1444 кизоня. Тоса корхтави, мзярда Рязанть лангс врьгятсть татархне рузонь княсненди састь лездома мордватне соксса.
Эряви азомс нинге вов мезсь: тя тевсь няфтьф рисункасовок. Тя рисункась ули летописнай сводса. Кунардонь мокшэрзянь воиттне рисавафт сокс лангса, соксне тячиеннетнень лацот, аньцек кядьсост аш байдект.
Историческяй литератураса сокснень колга сёрматф сатомшка лама. Тяфта С.Архангельскяйсь тяштсь: "...тялонда мордвась охотендай соксса, да пяк вишкста лангсост курькснихть...". Кунардонь пингть мокшэрзятне пильгозост сотнекшнесть, тяфта лемневи, лов ланга якамкат. Тяфтапт сотнекшневсть сянкса, штоба афольхть вайсе ловти пильгсна. Дуганякс мянцесть лаймарьксонь тарад, пензон сотнекшнезь, ётковаст сотнекшнесть левож. Тяфтама лов ланга якамкатне лезнесть крхкаста аф вайсемс ловти.
Кяльвалсь.
Энциклопедия «Мордвась» Саранск, 2006 к. 239-240 лл.
Сярьгей Кинякин

Сярьгей Кинякин (; 24 сентябрьста 1937, Моску ошсь — 16 майста 2019) — мокшень валморайсь ди ётафтысь, Мордовиянь шнаф валморайсь (1987 к.). Мордовиянь Комсомолонь казнень лауреат (1971 к.). Рузмасторонь Сёрмадыень сотксонь якай (1971 к.). Мокша. 1988-2000 Мордовиянь Сёрмадыень сотксть оцюнянц полафтыец. 
Покаманза.
Кинякинонь васенце валморац «Миронь гуляня» нолдафоль «Мокшень правда» газетса. 
Мокшень кяльса лиссь «Эряфсь ди кельгомась», «Инь мазысь», «Кизот-вайгяльбет», «Ялгаксшинь седь», «Анок ульхть!», «Шачень эряма павазукс» поэтиконь китпонза, мокшень эди рузонь кяльса - «Сизеф алашань вайгяль" кярькссь; рузонь кяльса - «Тревожусь», «На свете нет тебя дороже», «Под солнцем и луной», «Первопроходцы» книганза. 
Кинякин ётафтозе мокшень кяльс «Калевала» карело-суоминь эпость, рузонь литературань класиконь покамаснон, Рузмасторонь калконь сёрмадыхнень сёрматфснон, тяфта ина омба мастороннетнень. 
Сёрмадозень Мордовиянь Республикть гимнань валонзон. Казьф лувомань орденца.
Михайила Петров

Михайила Петров () ( 19 ноябрьста 1924, Пою веле, Инзарань район, Мордовия — 24 июньста 2013) — мокшень сёрмадысь ди журналистсь. Мордовиянь калконь сёрмадысь (1995 к). Россия масторонь сёрмадыень сотксонь якай (1975 к.). 
Покаманза.
«А было так» васенце повестец азондсь мокшень велеть торпингта мельдень эряфонц колга. Петров сёрмадсь аф фкя эрямопингонь покама, синь козякофтозь мокшень романистикать. Содаф Петровонь «Румянцев-Задунайский» романоц, китапса няеви вии ломань эрямопингса вастоц, азондови ся пингть колга, мзярда мокшень калксь сувась Россия мастору. 
XVIII-XIX веконь Россия масторть няйсаськ Ушаковонь Фёдор колга «Боярин Российского Флота» эрямопингонь романцта. Покамаса корхтави адмиралть моря лангонь якаманзон колга, няфтеви Ушаковонь эряфоц юронь кудса Мордовияса. 
Романистсь Петров мокшень калкть эряфонц няфтемста кепсевсь марнек Россия масторонь эди масторлангонь эрямопингонь тефненди. Сон сёрмадсь «Красный колосс» политиконь роман. Ломаньтъналонь эрямопингть сёрмадысь арьсекшнесы «Алёна Арзамасская» романца, тяса мртцетяма 1670-1671 кизонь Сокай-видиень торпингти. 
Петров – мокшень литературонь вельмофтемань ди виияфтомань Фондть пуромксонц оцюняц (1992 к.).
Яку Пинясов

Яку Пинясов (; 29 декабрьста 1913, тячиень Мордовиянь Зубунь райононь Мокшень Кужа велесь – 22 майста 1984, Саранск ошсь) — мокшень валморайсь ди сёрмадысь. Калконь (1983 к.), шнаф (1963 к.) сёрмады, Мордовиянь Масторонь казнень лауреат (1970 к.). Советонь Сотксонь Сёрмадыень сотксноь якай (1940 к.).
Сёрмадома ушедсь 20-це кизотнень песта. «Эряфсь панжи», «Эряфсь аськоляй инголи», «Тол» валморонь кярьксонь эса азондсь колхозонь эряфть, марстонь покамать, культуронь эряфса сатфкснень колга.&lt;br&gt;
Лама сёрмадсь иттненди. Тяштсь азкст, ёфкст, повесть, новеллат. Пинясовонь произведениянза кошярясазь шабатнень ламонь содама, тонафнезь лац прянь вятема, шачема масторть, шачема кяльть кельгома. Сёрмадсь 70 лама китап иттненди, ламотне эздост ётафт рузонь кяльс. «Обыкновенные варежки» азксонь кярькссь Москуса нолявст сисемксть, «Шумный брат» повестсь – кафксть.&lt;br&gt;
Пинясовонь покаманзон ётафтфста лувондсазь Оцю Британияса, Болгарияса, Мадьярмасторса, Дойчмасторса, Китайса, Румынияса, Чехмасторса, Словакияса. &lt;br&gt;
Казьф медальса, синь ётксост «Москуть араламанкса» медальсь.
Кола Черапкин

Кола Черапкин (; 21 майста 1917, Исапря, Инзарань район, Мордовия – 22 июльста 1987, Саранош, Мордовия) — мокшень кяльвалонь содайсь, тонафтысь. Филологиянь тонадомань доктор (1971 к.). Россия масторонь Федерациянь тонадомань шнаф тии (1977). 
Эряфонь киц.
Черапкин тонафнезень Рузмасторонь народонь од литературхнень, кърхкаста няфнезе, мезсь маласькофнесыне синь мокшэрзянь литературти. 
Сон сёрмадсь мокшень литературть эрямопингонц коряс оцю покамат, синь ётксост: «Тяниень пингонь мокшень литературась», «В братском содружестве», «Притоки». Лама ширде тонафнезе Горькаень Максим покаманц, содафт монографиенза: «По заветам М. Горького» ди «Горячее сердце большого друга». Черапкин сятнень ёткса, кит сёрмадозь «Мордовиянь советонь литературть эрямопингонц нюрьхкяня азксонзон», 3 томса «Мордовиянь советонь литературть эрямопингонц», «Мордовиянь литературть эрямопингоц», 6 томса «Советонь лама ломаньтъналонь литературть эрямопингоц». Мекольцеть нолдазе Максим Горькаень лемса Масторлангонь литературонь институтсь. 
Черапкин сёрмадсь 20 китап, ётксост тонафтомкитапт, хрестоматиет вяре тонафниенди ди тонафнемкудонди; сон тяштсь 2 налхкомат – «Вирява», «Ломанць ломанти». Черапкин Н. И. аноклась смузьшинь содамань тонадомань 10 кандидат.
Атянин, Федор

Федор Атянин (; 6 июньста 1910, тяниень Пензань аймаконь Мокшанонь райононь Мърня — 10 июльста 1975, Сараношсь) — мокшень сёрмадысь, Мордовиянь культуронь шнаф тиись (1970 к.). Советонь Сотксонь Сёрмадыень сотксонь якай. Мокша. 
Покаманза.
Литературонь покамац ушедсь 1930 кизотнень песта. «Мазы пинге» васенце книгац лиссь 1954 к. 1956 кизоня Мордовиянь китапнень нолдамась нолдазе Атянинонь «Сельведь-богатырь» идень азксонь кярьксоц, тяфта ина «Пусмань панчф» кярьксоц. 
1950 — 1960 кизотнень сёрмадсь валморат и азондомань ёфкст — «Постуфонь стирь», «Богатырень тише». 1958 кизоня лиссь «Аргуня» налхкомац-ёфксоц, 1965 — «Атямсь кельги мокшень стирь» драмац-айнемац.
Сон сёрмадсь седямань налхкома, кона путфоль Мордовиянь седямань эди драмань театрать сценаса (1967).
Атянин тяштсь «Самая длинная из дорог» драма, кона лемтьфоль Советонь Сотксонь Инялять Девятаевонь Михайила инетевонцты, тя налхкомаське няфтевсь театраса; Ф.С.Атянин сёрмадсь кафта пяльксса валмораса азондомась: «Шадось ушедсь» (1975) ди «Варьхмодема ланга» (1962).
Шужярень морама

Шужярень морама — мокшень седямань кядьёнкссь. Тиендевсь розень шужярьста, кувалмоц 10-15 сантиметра. Шужярть фкя пестонза керыхть «кяльня», омбоце песта 2-3 варянят. Ня варянятне панчсевихть-пяксневихть сурса.
Нюди

Нюди - мокшень седямань культураса пяк содаф кядьёнкссь. Керсевсть сендиень кафта почконят 20 сантиметрань кувалмоса. Фкя почконяса тиендсть 3 варянят, омбоцеса - 6. Почконятнень песа тиендсть "кяльня", кожфонь уфамста тя кяльнясь либордсь. Ся петне, конань мархта ашесть мора, ашкоткшневсть куйгорса.
Кунардонь пинкнень нюдиса морсесть озксонь ётафтомста; нюдиса морсесть Роштувань кудонь илать пингста, рьвяяма иласа. Нюдись ули кода лемдемс кафтонзаф кларнетокс. Нюдиса морсесть урта ваныхневок. 
Нюдить, кода азфоль ни, почктонза кафтоль. Фкя почкста лиси звуксь лемневсь "вяри" "вайгяль", омбоце почкста мольсь "алу" "вайгяль".
Шпулька

Шпулька — мокшень седямань кядьёнкссь. Кунардонь пинкнень морсесть "шпулькаса". Сявондсть шава шпулька, фкя пестонза варянять паннезь шуваня куйгорса или кагодса. Морамста трватне эрявсть токафтомс куйгорса эли кагодса пантф пети ди уфамс. Шпулькаса морамась шарсь сюрьхцемса морамати.
Акациянь куфтол

Акациянь куфтол — мокшень седямань кядьёнкссь. Куфтолонь потмоста шамдовихть видьмотне, фкя пец керови, морайсь уфай куфтолть пачка кожф, кулеви вяшкомань кайгома. Тяфтане жа тиендевсть морамат снавонь куфтолста.
Сендиень морама

Сендиень морама — мокшень седямань кядьёнкссь. Сендиса сяда сидеста морсесть постуфне, сендиень морамкать кувалмоц 30-35 сантиметра, почконяти тиф колма, сяда шуроста ниле варянят.
Куень почконь морама

Куень почконь морама — мокшень седямань кядьёнкссь. Сявондевсь кувака почка (60-80 сантиметра), почкти керсевсть колма варянят.
Пяшень морама

Пяшень морама — мокшень седямань кядьёнкссь. Тя кядьёнкссь тиендевсь пяшеста, кувалмоц 20-25 сантиметра, керсевсть 2-3 варянят.
Вяшкома

Вяшкома — мокшень седямань кядьёнкссь. Тя кядьёнкссь сяда кувакаль, 30-70 сантиметра. Вяшкоматнень тиендезь илиста, керсесть 4-6 варянят. Вяшкомаса морайхнень коряс кштишендсть, морсесть морот. Вяшкомась моли нюдить ди уфамть мархта ансамбляса. Вяшкомаса морамат 1914 кизоня сёрмадсь фонографса А.О.Вайсянен, меле сон печатлась работа «Mordvinische Melodien».
Сёвонень вяшкома

Сёвонень вяшкома — мокшень седямань кядьёнкссь. Тиендевсь пълхтав сёвоньцта нармонень лаца. Сёвонень вяшкомать ульсть кафта варянянза бокова ди фкя варяняц алува. Сёвонень вяшкомаса морсесть шабатне, мзярда Масланцянь ёткть тернезь вели мрдамс нармоттнень.
Мърня

Мърня () — мокшень велесь, Мокшанонь районца, Пензань аймакса.
Эрямопингоц.
Ушетфоль XVII сядокизонь васенце пяльксса Мърня ляйса. Ушедыенза Инзарань уезста мокшет. 
1718 кизонь лувомаса лятфневсь кода Инзарань уезонь Чембаронь станца веле, 103 аля ваймот. 1745 кизонь лувомаса 348 аля ваймот. 
1877 кизоня Нижнеломувонь уезонь Атмисонь волостьса, 215 картт, шуфтонь озкскуд Иняру Колань лемс (путфоль 1844 к.), тонафнемваста. 
1894 кизоня Мърняса ульсь земствань мокшень кяльса тонафнемваста. 
1912 кизоня Нижнеломувонь уезонь Потмань волостьса. 
1926 кизоня Мърняв сувасть Губанонь веленят. 
1939 эди 1955 кк. Голицынань велень пуромксоль, «Якстерь тяште» колхозонь кучкац (1955 к.).
Виард, Василь

Василь Виард () (15.01.1907, тяниень Пензань аймаконь Мокшанонь райононь Мърня велесь - 23.08.1971, Сараношсь) — мокшень сёрмадысь, Советонь Сотксонь Сёрмадыень сотксонь якай. 
Эряфонь киц.
Виард Василь шачсь сокаень-видиень тъналса. Тонафнемваста аделамда меле 1918 кизоть ушедомс покась алянь кудса, меле морафнемань кудонь ваныкс. Тонафнесь Пензань тонафтомань текникумса (1923 — 1926 кк.), меле рабфакультетса (1927 — 1930 кк.). 1934 кизоня аделась Саратувонь университетонь педагогиень факультет эди тусь Мордовиянь тонадомань-ванондомань институтти аспирантурас. Аспирантураса тонафнемда меле сон кармась покама мокшень кяль эди кяльвал Сараношень комвузса. 1934 кизоня арась Советонь Союзонь сотксонь якайкс. Василь покай од ломанень "Комсомолонь вайгяль" кулялопань редакциень мелянзайкс эди шабань "Якстерь галстук" журналонь редакторкс. Покай од Мордовиянь сёрмадыхнень мархта, сонць лама сёрмады.
1937 кизоня Виард туфталфтома муворгофтфоль. Теенза улель кода нолдамс од китапт аньцек реабилитациеда меле (1956 к.)
Покаманза.
1992 — 1993 нолдасть Виардонь кочкаф покаманза кафта томса.
Максим Бебан

Бебан Максим () (10.02.1913, тяниень Мордовиянь Лашмань райононь Кярата велесь — 16.04.1986, Сараношсь) — мокшень сёрмадысь, валморайсь, валвеляфкс сёрмадысь, шнаф Мордовиянь сёрмадысь. 
Эряфонь киц.
Бебан Максим шачсь сокаень-видиень тъналса. Аделась велеь тонафнемваста 1926 кизоня, Сараношень педагогиень текникум — 1931 кизоня, Мордовиянь педагогиень институт 1939 кизоня. Советонь сёрмадыень сотксонь якай 1934 кизоста. Покась Зубунь райононь "Од веле" кулялопаса (1931–1934 кк.), ульсь Мордовиянь сёрмадыень сотксонь пуромксонь комитетонь мелянзайкс (1934–1935 кк.), "Колхозонь эряф" журналонь путф мелянзайкс (1935 - 1937 кк.), тонафтыкс (1939 - 1940 кк.). Омбоце Масторлангонь торпингста фронтсоль. Торпингта меле покась "Мокшень правда" кулялопа редакциеса (1946–1947 кк.), Мордовиянь сёрмадыень сотксонь путф мелянзайкс (1947 - 1949 кк.), Мордовиянь китапнень нолдамань оцюнякс (1949 - 1961кк.), "Мокша" журналонь путф мелянзайкс.
Валъёжец.
Сёрмадсь валморат, азкст, оперань либреттот. Аноклась колма оперонди либреттот: "Нормальня", "Афра", "Пацяв ломань". Опера «Нормальня» мокшеннеса путфоль Мордовиянь седямань эди драмань театраса 1962 кизоня.
Ине содаф Бебанть кувака валморанзон ёткса "Мезень колга морайхть нюдихне", «Лятфнемат", "Ошэряй мокшавати". Сонь покамазонза сувсесть оптимизма, кърхкалма, лама тюст, смузьшинь содаматка.
Бебан Максим содаф тага кода валвеляфксонь сёрмады. Сембода цебярь валвеляфксонза сувасть валморань "Монь тундазе", "Нюди ди кенди" кярьксс.
Сон тага содаф кода васенце мокшень сонетонь сёрмады. Содаф сонетонь кярьксоц "Вень поезтт". Оцю вастсь сонь валъёжезонза ульсь азондомань жанра. Сон сёрмадсть лама азкст, нюрьхкяня азкст, конат сувасть "Шить мархта вихцок" кярьксс. Сон содаф "Тундань нармотть" романонь тиецоль. Бебан Максим ётафтозень лама Пушкин Сандоронь, Лермонтов Михайилань, Шевченка Тарасонь, Некрасов Колань, Есенин Сярьгеень валмороснон. Тага содафоль кода шабатненди сёрмады.
Уфам

Уфам — мокшень седямань кядьёнкснень эзда фкясь. Уфапне аф фкя лацотольхть. Синь явондовсть сянь коряс, мезьста тифт. Ульсть уфапт, конат тифтольхть вазнянь кедьста. Уфамти тонгондовсть колма почкт. Фкя тяфтама почксь тиендевсь пяшень или келувонь шуфтста, сонь ульсь «кяльняц». Тя почкста мольсь "алуце" "вайгяльсь", "бурдонць", омбоце ди колмоце почкне тиендевсть сендиста, синь ульсть кафтонь варянясна ди нюдиень кодяма «кяльнясна». Фкя почкть эзда мольсь "вярдень вайгяль", омбоцеть эзда — "алудонь вайгяль". Кой-коста почкнень тарксезь вазнянь кедень уфамста ди морасть мархтонза нюди лаца.
Эрямопингоц.
Уфамса морамась нюдиень морамать коряс иляль. Тяса кулевсь нинге фкя алу моли вайгяль, аф полафни бурдон. Седямань стилень ширде ня кядьёнкснень морамасна ламода фкя лацонне.
Ульсть лия уфаптка. Ня морамкатне тиендевсть букань, траксонь или тувонь уфамста. Кой-коста тяфтама морамканди сявондезь озксонди печкови букать уфамонц. Тяфтама уфамть сяда келиста уфсезь, ди аньцек тяда меле тонгондозь варяня мархта почкнень, меле морайсь кафта кядьса люпшнезе уфамть, панезе эздонза кожфть, а почконятне морасть. Тяфтама уфамса морайда кафтоль: фкясь морась, а омбоцесь уфсесь уфамть эса.
Кунардонь пингса уфамса морсесть пяк сидеста, тяфтама калконь седямань кядьёнкссь пяк содафоль, тонатфоль. Уфамса морсесть Роштувонь кудонь илать пингста, ърьвяяма иласта, календарень илатнень пингста. Уфамса морсесть башка, а тяфта жа ансамбляса иля кядьёнкс мархта – нюдихнень, вяшкоматнень эди иля кядьёнкснень мархта.
Уфамса морамать вельде панцезь кальдяв вийхнень, сяс тя кядьёнксса морсесть озолмань пингста. Уфамса морайсь панцезень ърьвянять маласта кальдяв вийхнень, сельлмодематнень ди стак тов. Тяка пингть, калкть кунардонь арьсеманц коряс, уфамонь вайгяльсь петнезе вярдень шкайнятнень, кудонь ванфтыхнень мяльснон. Вов мес уфамса морсесть озкснень пингстовок.
Гуслят

Гуслят — мокшень ди эрзянь кяльса тя седямань кядьёнкссь лемоц ашезь ванфтов. Мильковичень тяштьксонзон коряс, гусляса мокшэрзятне морсесть XVIII векть песта. Ня кядьёнкснень колга пачфни ди В.Н.Майнов, лия тяштькск тянь колга ашесть ванфтов.
Гайфтема

"Гайфтема" — тя инструментсь тяфтамоль: сявондевсь метрашкань кувалмоса келувонь или ушторонь досканя, фкя пец сонь сяда келиель, 12-15 сантиметра, а омбоце пец тяйняня, 4-5 сантиметрат. Досканять кувалмос таргафоль струна, эста кшнинь струнат ашельхть, струнать тарксезь нарде сюреса эли шуваня пикскаста. Струнать и доскать ёткс тонгондовсть уфаф жуватань уфам, дугянякс мянтьф смычокса ётафнесть струнать ланга, ди кулевсь кайгома.
Карзи

Карзи — тя инструментсь шары скрипкати. Карзихнень тиендезь коське келуста. Оцю морайхненди тиендсть сяда оцю карзихть, шабатненди тиендсть шабань карзихть. Карзихть колма струнанзольхть алашань пулонь шяярьста.
Шавомат

Шавомат — кунардонь пинкнень седямань кядьёнкссь. Сонь эрьхневсть кулянь пачфтоманкса, шавомас эрьхнесть ваныхне. Седямань полгаса шавоматне эрявкснесть кьштимань ритмань няфтемс. Шавоматнень тиендезь коське келувонь седяфста, шавомать келецоль 25-30 сантиметра, кувалмоц – 45-50 сантиметра. Штоба шавомась сяда кайголь, келувонь седяфть вадендезь пичевайса, канцервайса, меле лацкас косьфнезь. Шавомась повфневсь морайть лафтус шна вельде.
Шавомаса морайсь эрьхнезе седяфть шуфтонь молаткаса, лияста шуфтонь куцюса. Куцюса морсесть шавомафтомонга.
Чакамкат

Чакамкат — идиофонань седяма кядьёнкснень эзда фкясь. Пяк мала шавоматненди. Сире пинкнень мокшень, эрьзянь велева путнесть вень ваныхть – салайда, толда – мезьда. Синь якасть велева ди калдорфнезь шуфтонь чакамкаснон. А меле тя чакамкась арась седямань кядьёнексокска. Пяк сидеста васьфневихть сембе масторлангса
Кальхциямат

Кальхциямат илякс ксилофон — кунардонь идиофонань седяма кядьёнкснень эзда фкясь. Тиендевсть сонь коське сиреконь шуваня лазняняста. Ня лазнянятнень кувалмосна аф фкатольхть, сяда кувакась 45 сантиметра, сембода нюрьхкянясь 20 сантиметра. Лазнянятненди пяльфоль варяня, сияне нолневсь шна. Морайсь эрьхнесь шуфтонь шавоманяса или куцюса ня сиреконь лазнянятнеди.
Кальхциямат фольклорса.
Мокшэрзятнень пцтай эрь кудса ульсть тяфтама кальхцямат. Мокшень ди эрзянь кяльхнень эса тя шуфтонь кядьёнксть кайгоманц азонкшнезь «друн-друн» валхнень вельде. Ня друн-друттне васьфневихть фольклоронь тексттень эсовок.
Пайгоня

Пайгоня, пайгонят — мокшень калконь седямань кядьёнксонь эзда фкясь. Улихть сяда оцю пайгонят, улихть сяда ёмла пайгонят. Тяса корхтамась моли ся ёмла пайгонятнень колга, конат повфнефт сёконятненди, кърганятненди, ашкотфненди. Мокшень ди эрзянь национальнай щамть эса лама пайгоняда. Рьвяямста мокшаватне ди эрьзяватне лама кштишендсть, ди нарядсост нюрьги пайгонятне циннясть, кальдердсть, гайнясть. Сяс сидеста корхнихть: мокшавать, эрзявать нинге сонцень аф няйсак, а молеманц ни марясак, национальнай щамсонза кальдердихть пайгонятне. Велень инструменттнень эзда эряви лятфтамс пайгське. Тяса кирдеви мяльса ся, мезть эрьхнезь пожаронь или лиянь-мезень колга панчфтемста. Кунардонь пинкнень пайга вастс повфнесть коське мокорь (уштор, келу), кой-коса повфнесть кувака эчке доска, а тяни повфнихть рельса пакш, лия кайги кшни. Пайгть эрьхнезь байдекса, кшниса.
Кальдерьдема

"Кальдердемась" — инструментсь шуфтонь. Сявондевсь круглай лаксеф шуфтонь брус, кувалмоц 15-20 сантиметра, келец 7-8 сантиметрат, тя брусти лаксекшнесть пейхть, шарфтомста ня пейхне эрьхнесть вачкаф досканяти – кяльти, досканять пеняц фкя пейть эзда омбоцети токамста эрьхневсь, кайгсь.
Кунардонь пинкнень кальдердемаса постуфне эвфнезь врьгаснень, панцезь стадать маласта. Кальдердемать шарфнезь атятне велень озкснень пингстовок, тяфта синь панцезь кальдяв вийхнень. Ансамбляса, конац морась нюдиса, вяшкомаса, гарзиса, шарфнезь кальдердематьке.
Пила

Пила — кунардонь пинкнень седямань кядьёнкссь. Морайсь шятьнезе пильгонц пилать алуце кундамканцты, а кержи кядьса пилать мяньцезе а меле видепнезе. Тяфтама кядьёнксса сяда сидеста морсесть эряфкшу ломаттне.
Сюрьхцем

Сявондсть оцю сюрьхцем, кодамса сеенькшнихть шяярьхт или учань понат, путнесть лангозогза шуваня куйгорня или шуваня кагод. Морамста кожфсь эрьхнесь шуваня куйгорняти и кулевсь трнаты вайгяль. Тяфтама сюрьхцемса морсесть кштирдихне, тевть эзда ваймама пингста.
Кяльвалсь.
Энциклопедия «Мордвась» Саранск, 2006 к. 645-647 л.
Аэрофона

Аэрофона — стама седямань кядьёнкснень эзда фкясь, конатнень эса гайсь лиси кожфть уфамста. Мокшень калконь тяфтама седямань кядьёнксне кайгомань коряс малат флейтати, а илятне кайгихть кларнетонь лаца.
Мокшень аэрофонатне.
Аэрофонакс мокшень седямань кядьёнкста лувондовихть: шпулькась, акациень куфтолсь, сендиень морамась, куень почконь морамась, пяшень морамась, вяшкомась, севонень вяшкомась, шужярень морамась, нюдись, уфамсь, торамась.
Хордофонат

Хордофонат — тяфтама кядьёнкссь морамста звуксь моли ускф струнатнень эзда.
Хордофонакс лувондовихть: гуслятне, гайфтемась, гарзись.
Мембранофонат

Мембранофонатне – нят стама кядьёнкссь, коса кайгомась моли таргаф кедть эли кагодть эзда. Мокшэрзятнень музыкальнай культурасост содафоль аньцек фкя тяфтама инструментсь – сюрьхцемсь.
Идиофона

Идиофона – стама кядьёнкс, конась тифт калгода материалста, сонь эрьхнесазь, шавондсазь, кальдерьфнесазь. Кунардонь пингонь идиофонатне – нят ведаркатне, очкне, пачкалкне, седяфкятне. Идиофонатне нолявсть тевс, мъзярда эрявсь кеподемс сяда оцю калдорф, пачкалкнень, кшнинь очкнень эрьхнезь ървяямань пингста и лия эрь кодама иласта. 
Идиофонань полгатне.
Хорнбостель—Заксонь системть коряс идиофонсь - 4 седямань кядьёнксонь полгатнень эзда фкясь. Синь явондовихть нилева:
Мокшень идиофонат.
Кунардонь пинкнень пачкалгонь, ведаркань эрьхнезь панцезь кальдяв вийхнень, урматнень-меснень. 
Идиофонат шавондсть «Офтонь кштимать» няфтемста, Роштувань кудонь иласта.
Идиофонакс лувондовихть: шавоматне, чакамкатне, кальхцияматне, пайгонятне, кальдерьдематне, пилась.
Самошкин, Анатоли

Анатоли Самошкин (, 26.6.1937, тяниень Мордовиянь Зубунь райононь Тархан Потьма велесь — 23.10.1985, Сараношсь) — фольклоронь кочкайсь, тонафтысь. Филологиянь тонадомань кандидат. Мокша. Самошкин лама тись мокшень фольклоронь ёмла жанрань покаматнень кочкамаса. Марса Н. Видмановонь мархта нолдась кярьксь «Мокшень частушкат» (1962), Л. С. Кавтаськинонь мархта марса аноклазе «Мордовиянь калкнень азондоматне-валмораматне. Сиде моронят» сериять ветеце пакшенц. Содаф Самошкинонь «Мокшетнень азондомань асунза» книгац, коса сон ванондсыне Е. П. Кривошеевать, Ф. И. Беззубовать, С. М.Люлякинать творчестваснон. Самошкин аноклась тонафтома книгат, тонафтома ди методикань лезкст, мокшень литературать эди фольклорть коряс програпт.
Марю Антонова

Марю Антонова (; 24 августста 1926, тяниень Мордовиянь Орозаень райононь, Левжа велесь — 1 мартста 2020, Саранош, Россия) — мокшень морайсь ава. Россия масторонь калконь (1980), казьф (1960) морайсь, Мордовиянь калконь (1969), казьф (1957) морайсь. Мордовиянь Масторонь казнень лауреатоц (1971), Мордовиянь Масторонь казнень лауреатоц (2002). Мокшава. 
Эряфонь киц.
Шачсь тяниень Орозаень районца, Левжа велеса. Саратувонь кирдемасторонь консерваториянь аделамда 1945 кизоня.
Антоновать пяк мазы тембрань, вии вайгялец. Антоновась – советонь од ломанень марнек Сотксонь конкурсонь лауреат (1-цесь Москуса, 1957). 
Од ломанень ди студентонь 6-це Сембе масторлангонь фестивалень калконь морамань ломаньётконь конкурсонь лауреат (1-цесь Москуса, 1957). 
Ульсь Мокшэрзянь культурань ди сетенень шитнень эса, конат ётафневсть Москуса. 
Лемоц тяштьф Мордовиянь Покамань отькорьшинь ди героизмань книгав. 
Колганза тифт кафта седямань фильмат. 
Казьф «Почётонь знак» ди Ялгаксшинь орденца.
Калмаф Сараношса.
Кошелева, Нина

Нина Кошелева (; 1.7.1952, тяниень Мордовиянь Сире Шяйгавонь райононь Вяртяльме велесь), композиторсь. Мордовиянь калконь артистсь (2002), Мордовиянь сетенень казьф тиись (1991), Мордовиянь Масторонь казнень лауреат (1986), Россиянь КС полаяй (1982). Мокшава. 2002 кизоста сявомок – Мордовиянь Композиторонь Сотксть (КС) пряфтоц. Кошелевась васенцеда няйфоль Рузмасторонь композиторонь Вяре Равань пяльксть концертсонза, кона ётась Сараношса 1972 кизоня. Тяса сон моразень фортепианонь покаманзон. Кошелева Нинать 1970 кизотнень арьсеманзон ётксот: струнань квартет, концерт кларнетонди оркестра мархта, «Арзамасонь Алёна» балетонь сюитась. Композиторонь эсь лацонь ширец няевсь «Мокшень морот» кярькса, сон тяштьфоль меццо-сопранонди и струнонь квартетонди (1975, Рузмасторонь КС пр. 1988), «Мордовиянь морхне» кантатась (калконь валхне). Мордовиянь ломаньтъналонь эсь лацонь ширесь няеви композиторть «Мордовиянь ърьвяямась» седямань картинастонза, «Сиянь эрьхке» седямань ёфксса (Ежовонь эди Голенковонь налхкомась), «Ведявать дейканза» ёфксса (налхкомась Пудинонь), налхкоманди седяманц эзда, «Тюриеть колга морась» ораторияста ди иля покамастонза, 1990 кизотнень Кошелевась сёрматсь колма фугат фортепианонди, колма ваймопожфонь морот; 2001 кизоня тяштсь «Арзамасонь Алёна» балет, «Авань портреттне» симфониянь сюита. Кошелевась сёрмадсь 50 лама мора. Кошелева Нинась сёрмадозе Мордовиянь Масторонь гимнать седямать. Сон кочкафоль мордовияста калконь вельмофтемань Пуромксонц исполкомозонза.
Платка

"Платка" или лиякс "сорока" – сери кафта ужень кичка, сон акша котфонь, фталу нюрьги кели пакш. Сорокась мезьса аньцек аф мазопневи. Тяса и ожнат, и яксяргонь толганят, и кодама-повсь пунят. Кичкать или сорокать каннесазь аньцек аватне, стирьхне тяфтамса аф якайхть. Стирьхне якайхть парьхци руцяса.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Пилькст

Пильксне улендихть серень, улендихть лия кшнинь.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Панар

Стаф шуваня акша котфста. Кувака, эсонза керф сивонди васта. Ожакитне и лафтувасттне мазоптфт сёрмаса.
Понкст

Алгань щамкс мокшаватнень пильгса акша котфонь понкст. Кафцьке ширде синь сотневихть нарде сотксса, сезгаса.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Сёконят

Нюрьгихть пилеваксса, повфневихть ашкотфти, каштазти.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Стамедна

Стамедна – кели каркс. Сонга фатясы мокшавать ронгонц. Тя карксть лангста нюрьгихть мазы руцятне, сёкне.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Серге

Серге – тя карень сотомка.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Кирмиж

Кирмиж – карчиняса сялгондсазь панаронь сивоть. Тиф серень пролопста, салмокс-сялгомка мархта.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Каркс

Кодаф-понаф лама тюсонь сюреста, карксть песа нюрьгихть мазы сёкт. Карксса сотневи мокшень панарсь.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Каштазонь цивкс

Каштазонь цивкссь - лаподеви мокшавать лафтунзон лангс, мяштеванза, копорьганза.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Гайтан

Оцю крёз вядьме, гайтан. Эсонза повфнефт тенькат, ярмакт, ожнат, крёскат. Щафневи мокшавать сялдазс.
Кяльвалсь.
1) Каменнобродскяй ркснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Ярмаконь пилькст

Тя нарядсь щафневи мокшавать крганцты. Сон моли сембе вяре азф наряттнень ланга.
Кяльвалсь.
1) Каменнобродскяй руснень и мордватнень щамсна. (Кодамот щамсна руснень и мордватнень, конат эряйхть Пензенскяй губерниянь Краснослободскяй уездонь Каменный брод и маластонь велетнень эса.) Москувонь университетонь известият. 1868. №4. 327 – 333 л.
2) Энциклопедия «Мордвась» Саранск, 2006 к. 105 л.
Карьхть

Карьхне () — кунардонь пингонь карьсембяльхть. Мокшетне, эрзятне маштсть карень кодама. Этнолокне мордовскяй карьть колга сёрмадыхть кода башка карьсембялень колга. Эсь лацонь ширекс мордовскяй карьти азондови ширемняста кодазь кодамась, трапециянь кодяма карьбрясь — крайса сяда тяйняня, меле цютькя келеми. Мордовскяй карьса ульсть ленгянь килькшт, куване нолневсть карьксне. Серес синь рузоннетнень коряс цють сяда алнянятольхгь. Карьхнень котцезь пяшень ленгяста, сяда шуроста — сялиень ленгяста. Ленгятнень ватксезь мапастонь вирьста, сят, кит эрясть вирть эзда ичкозе, якасть мянь 50 — 60 вайгяльбень вастс. Каренди ленгянь аноклама тушендсть семьянь – семьянь, тя улендсь майть песта — июнть ушетксста. Тя ёткть сяда тёждяль ленгянь ваткамась. Ленгат мишенкшневсть виреньваса, базарса.
Карень котцема сяда сидеста озсесть атятне. Карень кодамс лама мезе пяк ашезь эряв: пеель, цёканцёр, шуфтонь колодка. Ленгятнень карень кодамда инголе лопафнезь ведьса 8 — 10 чаетт, тяфта синь сяда ляпомкшнесть, меле керсезь 1 — 2 см келеса ленгянява. Ленгятнень лангста равжа керть крксезь, меле ни ушеткшнесть карень кодама.
Карьть кодама ушеткшнезь кочкяряста. Пильгалдонь ваетть тиендезь кафта слойста, а лияета ди колма слойста. Стакшинь карьть котцезь вете ленгяста, праздник шиннеть сисем, а то ди кемонь ленгяста. Тяфтама каренди нолнесть еялиень ленгят. Мокшень карьхнень пряса булдомняль, атякшель.
Нят аф аньцек мазоптомкатольхть, атякшнень коряс шарьхкотькшнезь, кона карьсь види пильгонь, а кона кержи пильгонь. Кунардонь карьхнень эса ульсь нинге карь пула.Котцевсь ленгя пакш сязьгатань пула лаца. Кувапмоц карь пулоть улендсь 12 сантиметра, келец 2 — 3 сантиметрат. Карьсемста карь пулоть кепсезь пильге сяярти и тяфта ашкоткшнезь пракстаса. Тяфта карьсь сяда афоль прашенда канниенц пильгета. Тяфтама карьхть XX сядокизать ушетксста каннекшнесть аватне праздник шиня.
Тюсюланят

Тюсюланят илякс понань кямот — тялонь карьсембяльхть. Валенцятнень кеворьфнезь понаста. Алянь валенцятне сяда оцюфтольхть, аваннетне пильгс коре сяда ёмлатольхть. Валенцятне мокшэрзянь велеса появасть XIX векть кучкаста. Синь кеворькшнезь учань понаста, кона нарафоль сёксенда. Кеворькшнесть равжа валенцят, уле тюсонь, сяда шуроста акша валенцят. Ульсть эсь ширдень вапенцянь кевордихть, сашендсть ширестонга руз ломатть. Тяка пингть мокшэрзятневок якасть ичкоздень мастору валенцянь кеворяма. Ширде сафне валенцят кевордсть азорть пяле, заказонь максыть пяле. Эсь веленнетне кевордсть эсь кудгаст.
Валенцянь кевордемась мокшэрзятненди, улема, ётась руснень эзда. Технологиясь фкя лацонне, фкя лаца лакаф-невихть понатне, пикссевихть, кеворявихть.
XIX сядокизоть омбоце пялестонза появасть понань шишни, понань кеворди машинат. Валенцянь кевордемась, понань кевордемась ся ёткть ни арасть промыслакс, ремеслакс. Машинатне ащесть пирьфса вельхкс ала, работникненди пандсть понаса, сёроса, сяда шуроста ярмакса. Машинатнень лия вастса шарфнезь алашань вий вельде. Понась мольсь аф аньцек валенцянди, но ди сукнандивок.
Валенцятне тянивок ломаттнень пильгсот. Якайхть валенцяса кода велеряйхне, стане ошеряйхневок. Кеворьфнихть валенцят кядьса, мишендевихть фабричнайхтьке. Тя карьсембяльсь кувать нинге кармай ломаттнень шумбрашиснон ванфнема.
Леонти Кирюков

Леонти Кирюков (; 1.7.1895, Пиченя, Зубунь район, Мордовия – 12.5.1965,Саранош) — мокшень васенце композиторсь, келеса морамань вятись, тонафтысь. Мордовиянь профессионалонь седямать ушедыензон эзда фкясь. Рузмасторть сетенень казьф тиись (1960), Мордовиянь сетенень казьф тиись (1945). Мордовиянь калконь артист (1947). Мокша. 
Эряфоньсёрмадома.
Шабакс пингстокиге кельгозе кулхцонкшнемс тядянц Анна Никитичнань моронзон. Кирюковонди 13 кизодоль, мзярда сон васедсь Евсевьев Макаронь мархта. Тя павазу васедемаське няфтезе композиторонь кинц.&lt;br&gt;
1914 кизоня Кирюков аделазе Казанень тонафтыень афрусненди семинариять, сонь тоза сявондезь Евсевьевонь мярьгоманц коряс; 1931 кизоня аделазе Москувонь консерваториять, келеса морамань вятемань класть, 1937 – 1939 кизотнень тонафнесь Москунь квалификациянь касфтомань институтса (композициянь классь). 1933 – 1940 кизотнень вятезень Мордовиянь радиокоммитетть видеса этнографическяй келеса морамась.&lt;br&gt;
Кирюков сёрмадсь лама эрзянь эди мокшень калконь мора, нолдазень синь башка сборникса 1929, 1935, 1948 кизотнень; сёрмадсь «Литова» седямань драма, «Несмеян эди Ламзурь», «Нормальня» операт, тяштсь кантата. Фкять лемнезе Октябрть 30-це кизонцты, тяда башка сёрмадсь карзиенди концерт, инструментонь налхкомат эди иля покамат; сёрмадсь морот Никул Эркаень, Атянин Федоронь, Бебан Максимонь эди иля мокшень эди эрзянь валморайхнень валморанзон коряс.&lt;br&gt;
Лама тись эсьтиинь эди профессионалонь келеса морамань тевть кеподеманкса, касфтсь лама од седяйда. Кирюков сятнень ётксоль, кие панжезе Сараношень седямань тонафтома вастть, тяса сон покодсь 1931 – 1956 кизотнень.&lt;br&gt;